Henriette Kjær (KF), 2003-05-27:
Den styrkede indsats for en ordentlig udredning og især tidlig diagnosticering
stiller store krav til den sociale indsats for demente mennesker og deres pårørende.
Jeg vil i det følgende redegøre nærmere for nogle af de initiativer, regeringen har taget for at styrke demensindsatsen i kommunerne.
Jeg vil også skitsere, hvilke initiativer regeringen har forberedt for yderligere at styrke den fremtidige indsats. Den gode indsats på demensområdet er afhængig af, at samarbejdet mellem de ansvarlige fungerer optimalt.
Det skal være klart, hvem der gør hvad og hvornår.
Borgeren skal have tillid til, at det offentlige system fungerer uden grænser, selv om både amt og kommune har ansvar og opgaver på demensområdet.
Socialministeriet har i 2002 og 2003 afsat økonomiske midler, der kan søges af kommuner og amter i fællesskab, når de ønsker at indføre
ministeriets samarbejdsmodel.
Status er, at 3-4 amter med tilhørende kommuner er i gang med at indføre modellen, og flere er på vej med en ansøgning.
Vi forventer, at stort set samtlige amter og tilhørende kommuner i ansøgningsperioden vil have søgt om støtte.
Regeringen vil derfor i de kommende økonomiforhandlinger opfordre kommunerne til at være mere specifikke om kommunernes demensindsats i de kvalitetsstandarder, som kommunerne skal udarbejde på ældreområdet.
Indholdet, omfanget og udførelsen af hjælpen til demente og deres pårørende bør beskrives godt, og brugeren skal selvfølgelig være velorienteret om disse beslutninger.
Initiativet skal medvirke til, at demente og deres pårørende ikke føler sig ladt i stikken efter at have fået stillet diagnosen, men at det er muligt at få kvalificerede sociale tilbud.
For at forbedre rammerne for aflastningsindsatsen i den tidlige fase af en demenssygdom, er Socialministeriet også ved at igangsætte et udviklingsprojekt i en række kommuner i to amter.
Adgang til de rigtige aflastningstilbud kan have en stor effekt på et demensforløb.
Der skal i samarbejde med disse kommuner over de næste 3 år udvikles en generel model for, hvordan tilbud om aflastning bedst muligt kan organiseres.
Det er nemlig generelt vigtigt, at de kommunale tilbud tænkes bedre sammen med de frivillige organisationers tilbud.
Det frivillige arbejde er vigtigt for at skabe øget kvalitet og variation i tilbuddene.
Af initiativer rettet mod de mere plejekrævende demente mennesker kan nævnes, at regeringen bl.a. med henblik på at fremme kommunernes lyst til at bygge flere og bedre almene ældreboliger har nedsat den kommunale grundkapital fra 14 til 7 pct.
Det vurderes at have haft en betydelig effekt på antallet af støttetilsagn til etablering af ældreboliger.
Der blev i 2002 givet dobbelt så mange støttetilsagn som i år 2000; der er således i 2002 givet støttetilsagn til opførelsen af godt 7.000 almene ældreboliger.
Heraf var godt halvdelen tilsagn til opførelse af plejeboliger.
Men det er jo ikke nok at bygge flere boliger til demente og andre svage ældre.
Det er også vigtigt, at de boliger, der bygges, opfylder de dementes behov.
Syddansk Universitet og Aalborg Universitet er derfor gået i gang med et tværfagligt forskningsprojekt, der skal skabe viden om sammenhænge mellem plejeboligens indretning og de dementes trivsel.
Socialministeriet har derfor givet støtte til et flerårigt forskningsprojekt på Syddansk Universitet, som skal afdække de pårørendes behov og hjælp for aflastning, forventninger osv.
Der er med ændringen af magtanvendelsesreglerne også sket en lempelse af kriterierne for at anvende alarm eller pejlesystemer for at forhindre, at demente flakker hjælpeløst rundt uden at kunne finde hjem. Endelig har Socialministeriet taget en række initiativer, der skal sikre rekruttering af velkvalificeret personale og sikre, at demensområdet i højere grad kommer i fokus på uddannelsesområdet.
For første gang skaber vi en reel og sammenhængende kvalificeret uddannelsesindsats, hvor demens er i fokus.
Danmarks Forvaltningshøjskole afprøver nu med støtte fra Socialministeriet en diplomuddannelse på demensområdet.
Formålet er at styrke indsatsen på demensområdet i forhold til faglige kvalifikationer hos personalet.
Uddannelsesforsøget er under ekstern evaluering, og de foreløbige resultater er meget lovende.
Kursisterne oplever uddannelsen som fagligt relevant, fagligt dækkende og fagligt kvalificerende.
Jeg håber, det er lykkedes mig denne korte tid taget i betragtning at få det gjort meget klart, at demensområdet prioriteres meget højt af regeringen, og regeringen har også takket været satspuljepartiernes velvilje den brede palet fremme med hensyn til at forbedre indsatsen for mennesker med demens.
Forhandling